钦定古今图书集成/理学汇编/文学典/第058卷 > 李约
## 钦定古今图书集成/理学汇编/文学典/第058卷 > 李约

按《全唐诗话》：李约雅度简远，有山林之致。在润州得
古铁一片，击之清越。又养一猿，名山公。月夜泛江，登
金山敱琴，猿必啸和。曾佐庶人李锜幕，至金陵，屡赞
招隐寺标致。一日庶人宴寺中，明日谓曰：“子尝称招
隐标致，昨日游宴，何殊州中？”约曰：“某所赏者疏野耳。
若‘远山将翠幕遮，古松用彩物裹。膻腥涴，鹿跑泉，音
乐乱山鸟声’。”此则实不如在叔父大厅也。性又嗜茶，
能自煎，曰：“茶须缓火炙，活火煎，活火炭有焰者。”曾奉
使行陕州峡石县东，爱渠水清流，旬日忘发。梁武造
寺，令萧子云飞白大书一“萧”字，约自江淮竭产致归
洛中，扁于小亭，号曰“萧斋。”

按《因话录》：“兵部员外郎约，汧公之子也。以近属宰相
子，而雅度元机，潇洒冲远，德行既优，又有山林之致，
琴酒道德诗词皆高绝。一生不近粉黛，性喜接引人
物，不好俗谈。晨起以草裹头，对客蹙额，便过一日。”
按《尚书故实》，“兵部李约员外尝江行，与一商胡舟楫
相次。商胡病，固邀相见，以二女托之，皆绝色也。又遗
一”珠，约悉唯唯。及商胡死，财宝约数万，悉籍其数送
官，而以二女求配。始殓商胡时，约自以夜光含之，人
莫知也。后死，商胡亲属来理资财，约请官司发掘验
之，夜光果在。其密行皆此类也。

兵部李员外约，汧公之子也。识度清旷，迥出尘表。与
主客张员外谂同弃官，并韦征君况墙东遁。世不婚
娶，不治生业。李尤厚于张，每与张匡床静言，达旦不
寝，人莫得知。《赠张诗》曰：“我有心中事，不向韦二说。秋
夜洛阳城，明月照张八。”